王之道
次韵同年蔡仲平察院游西湖
朝日不受雾，晴光似晖晖。
忽然快我心，清风为解围。
坐见九里松，旌幢碧相依。
天竺了在望，上有祥云微。
西湖一千顷，圆荷覆青衣。
轻舟况游览，往往俗客稀。
幸及新雨霁，欣逢露初晞。
水光与山色，高低映郊畿。
佳哉气葱郁，观阙何巍巍。
谁云门庭远，咫尺承天威。
诸公萃俊杰，高论玉尘挥。
载酒旨且多，不醉无庸归。
余欢到献酢，滟滟双鸳飞。
新诗烂锦段，想见劳心机。
顾我虽百拙，续貂重相违。
明年若重来，种种当如几。